З папаўненнем бібліятэкі навінкамі — тымі, што не са спісу сацыяльна значнай літаратуры — стала горай. За апошні год фонд прырос усяго 50 асобнікамі. Выкручваецца Ганна Іванаўна, забяспечваючы кругазварот выданняў: яна раз на месяц наведваецца ў кнігасховішча Цэнтральнай раённай бібліятэкі Глуска, дзе і бярэ “свежачок”. Як толькі творы перачытаюць, бібліятэкар здае іх назад і атрымлівае чарговыя паступленні. Ну, а густы сваіх землякоў яна ведае выдатна: гэтаму — гістарычны раман, таму — Данцову, іншаму — кнігу Алеся Марціновіча.